Букъ тIе диллина и гали а долуш, каралаьцна аьчкан сарагца къевлина, даш санна деза бежанан неI долуш, новкъа велира Саламбек. Иртыш хи тIехула лелачу бурамца ваха дезара кIентан. ГIаш боьлху хIорш дIакхаьчча, председателан кIант новкъа ваккха баьхкина дукха «замой» бара хикеманийн йистедогIийлахь. Кхарах «доглозурш» а нисбелира царна юккъехь. «Аня, «спецпереселенец» ма ву хьан кIант, эрна къа хIунда хьоьгу аш?» – ца кхетара уьш. Эвхьаза ца яла а, оцу дешнаша шена йина чов ца гайта а цергашца балда къевлира Анус. Делан (С.Т.) диканах а, шен кIентан хаарех а тешаш йолчу нанас дийхира Саламбеке, хьо деша чекхвалахь, мухха а цхьа хаам белахь суна, аьлла.